Iron Man 3

Το ***Iron Man 3*** είναι αμερικάνικη περιπετειώδης ταινία με υπερήρωες παραγωγής 2013, βασισμένη στον ομώνυμο ήρωα των Marvel Comics. Η παραγωγή της ταινίας ανήκει στα Marvel Studios, με τη διανομή να γίνεται από τη Walt Disney Studios Motion Pictures. Αποτελεί συνέχεια των ταινιών *[[Iron Man (ταινία)|Iron Man]]* (2008) και *[[Iron Man 2]]* (2010) και την έβδομη ταινία του κινηματογραφικού σύμπαντος της Marvel (MCU). Την ταινία σκηνοθέτησε ο Σέιν Μπλακ, ενώ το σενάριο έγραψε ο ίδιος μαζί με τον Ντρου Πιρς. Σε αυτήν πρωταγωνιστεί ο Ρόμπερτ Ντάουνι Τζούνιορ στον ρόλο του Τόνι Σταρκ / Iron Man, πλαισιωμένος από τους Γκουίνεθ Πάλτροου, Ντον Τσιντλ, Γκάι Πιρς, Ρεμπέκα Χολ, Στέφανι Ζιόστακ, Τζέιμς Μπαντζ Ντέιλ, Τζον Φαβρό και Μπεν Κίνγκσλεϊ. Στο *Iron Man 3*, ο Τόνι Σταρκ παλεύει να αντιμετωπίσει τις συνέπειες που επέφεραν τα γεγονότα των *[[Οι Εκδικητές (ταινία, 2012)|Εκδικητών]]* στη ζωή του, κατά τη διάρκεια μια εθνικής εκστρατείας τρομοκρατίας στις Ηνωμένες Πολιτείες, της οποίας ηγείται ο μυστηριώδης Mandarin.

Μετά την κυκλοφορία του *Iron Man 2* τον Μάιο του 2010, ο Φαβρό, ο οποίος είχε σκηνοθετήσει την ταινία, αποφάσισε να μην επιστρέψει στη θέση του σκηνοθέτη για την τρίτη ταινία και, τον Φεβρουάριο του 2011, προσελήφθη ο Μπλακ τόσο για να την σκηνοθετήσει, όσο και για να γράψει το σενάριο. Το σενάριο τελικά έγραψε μαζί με τον Πιρς, και οι δυο τους επέλεξαν να το κάνουν πιο χαρακτηρο-κεντρικό και επικεντρώθηκαν σε στοιχεία θρίλερ, χρησιμοποιώντας επίσης κομμάτια από την ιστορία «Extremis» του Γουόρεν Έλις. Από τον Απρίλιο μέχρι τον Μάιο του 2012, συμπληρώθηκε το καστ της ταινίας με τους Κίνγκσλεϊ, Πιρς και Χολ να κατέχουν ρόλους κλειδιά. Τα γυρίσματα ξεκίνησαν στις 23 Μαΐου και κράτησαν μέχρι τις 17 Δεκεμβρίου 2012, ενώ έλαβαν χώρα κυρίως στα στούντιο EUE/Screen Gems στο Ουίλμινγκτον της Βόρειας Καρολίνα. Επιπρόσθετα γυρίσματα έγιναν σε διάφορες τοποθεσίες της Βόρειας Καρολίνα, καθώς και στη Φλόριντα, στο Λος Άντζελες και στην Κίνα, για την οποία δημιουργήθηκε μία ειδική εκτεταμένη εκδοχή. Τα οπτικά εφέ ανέλαβαν 17 εταιρίες.

Η ταινία έκανε πρεμιέρα στο Grand Rex στο Παρίσι στις 14 Απριλίου 2013, ενώ στις Ηνωμένες Πολιτείες κυκλοφόρησε στις 3 Μαΐου 2013 ως η πρώτη ταινία της Δεύτερης Φάσης του MCU. Στην Ελλάδα κυκλοφόρησε στις αίθουσες στις 25 Απριλίου 2013. Η ταινία έλαβε θετικές κριτικές για τις σκηνές δράσεις και την ερμηνεία του Ντάουνι. Απετέλεσε τεράστια εμπορική επιτυχία στο box office, με συνολικά έσοδα παγκοσμίως πάνω από $1.2 δισεκατομμύρια, κάνοντάς την τη δεύτερη ταινία με τις περισσότερες εισπράξεις για το 2013 και τη δέκατη έκτη που σημείωσε έσοδα πάνω από 1 δισεκατομμύριο. Την περίοδο της κυκλοφορίας της, έγινε επίσης η πέμπτη ταινία με τις περισσότερες εισπράξεις όλων των εποχών, ενώ το πρώτο Σαββατοκύριακο προβολής ήταν η έκτη ταινία με το μεγαλύτερο άνοιγμα όλων των εποχών. Ήταν υποψήφια για Όσκαρ και βραβείο BAFTA στην κατηγορία «Καλύτερα Οπτικά Εφέ».

## Πλοκή
Το 1999, ο Τόνι Σταρκ συναντά τη Μάγια Χάνσεν, εφευρέτρια μιας πειραματικής αναγεννητικής θεραπείας με το όνομα Extremis, η οποία επιτρέπει την αναγέννηση ακρωτηριασμένων άκρων. Ο Άλντριτς Κίλιαν, ένας τραυματισμένος επιστήμονας, τους προσφέρει συνεργασία, αλλά ο Σταρκ τον απορρίπτει. Τον Δεκέμβριο του 2012, εφτά μήνες μετά τη μάχη στη Νέα Υόρκη, ο Σταρκ υποφέρει από μετατραυματικό στρες εξαιτίας των όσων έζησε τότε και περνάει αρκετό χρόνο κατασκευάζοντας δεκάδες νέες στολές Iron Man.

Μια σειρά βομβιστικών επιθέσεων, που φέρονται να γίνονται από τον Mandarin, έχουν μπερδέψει τις μυστικές υπηρεσίες λόγω έλλειψης στοιχείων. Όταν Χάπι Χόγκαν τραυματίζεται σοβαρά σε μια τέτοια επίθεση, ο Σταρκ απειλεί στην τηλεόραση τον Mandarin αποκαλύπτοντας τη διεύθυνσή του, κι εκείνος επιτίθεται στο σπίτι καταστρέφοντάς το. Ο Σταρκ καταφέρνει να δραπετεύσει από το σπίτι φορώντας μια νέα - πειραματική ακόμα - στολή Iron Man, την οποία ο J.A.R.V.I.S. οδηγεί στο Τενεσί. Ωστόσο, η ενέργεια της στολής δεν είναι αρκετή για να επιστρέψει ο Σταρκ στην Καλιφόρνια, με αποτέλεσμα ο κόσμος να τον θεωρεί νεκρό.

Στο Τενεσί, ο Σταρκ συναντά τον δεκάχρονο Χάρλεϊ, ο οποίος τον βοηθά να ερευνήσει τα συντρίμμια μιας από τις εκρήξεις του Mandarin. Ανακαλύπτει πως οι «βομβαρδισμοί» πυροδοτήθηκαν από στρατιώτες που είχαν εκτεθεί στο Extremis και τα σώματά τους ανατινάχθηκαν, επειδή δεν ήταν συμβατά με τη θεραπεία, και οι εκρήξεις αποδόθηκαν λανθασμένα σε τρομοκρατική συνωμοσία για να καλυφθούν οι ατέλειες του Extremis. Ο Σταρκ έρχεται σε σύγκρουση με πράκτορες του Mandarin, ενώ ο Κίλιαν απαγάγει την Ποτς. Οι αμερικανικές μυστικές υπηρεσίες συνεχίζουν να ψάχνουν τον Mandarin, με τον Τζέιμς Ρόουντς να πέφτει σε παγίδα και να του κλέβει τη στολή ο Κίλιαν.

Με τη βοήθεια του Χάρλεϊ, ο Σταρκ εντοπίζει τον Mandarin στο Μαϊάμι και διεισδύει στην έδρα του. Εκεί ανακαλύπτει πως ο Mandarin είναι ένας ηθοποιός με το όνομα Τρέβορ Σλάτερι, ο οποίος αγνοεί τα όσα έγιναν «στο όνομά του». Ο Κίλιαν, ο οποίος χρησιμοποίησε την έρευνα της Χάνσεν και την επέκτεινε σε τραυματισμένους βετεράνους πολέμου, αποκαλύπτει πως εκείνος είναι ο πραγματικός Mandarin. Αφού αιχμαλωτίζει τον Σταρκ, του αποκαλύπτει πως έχει χορηγήσει το Extremis στην Ποτς με την ελπίδα πως ο Σταρκ θα τον βοηθήσει να φτιάξει τις ατέλειες του Extremis. Η Χάνσεν προσπαθεί να σταματήσει τον Κίλιαν, αλλά την σκοτώνει.

Ο Σταρκ καταφέρνει να απελευθερωθεί και μαζί με τον Ρόουντς, ανακαλύπτουν πως ο Κίλιαν θα επιτεθεί στο Air Force One και στον Πρόεδρο Έλις, χρησιμοποιώντας τη στολή που έκλεψε. Ο Σταρκ καταφέρνει να εξουδετερώσει τον Σάβιν που φοράει τη στολή, αλλά ο Κίλιαν απαγάγει τον Έλις. Σταρκ και Ρόουντς τον εντοπίζουν σε ένα κατεστραμμένο πετρελαιοφόρο, όπου ο Κίλιαν σκοπεύει να τον σκοτώσει σε ζωντανή σύνδεση. Στο πετρελαιοφόρο, ο Σταρκ προσπαθεί να σώσει την Ποτς και ο Ρόουντς τον Πρόεδρο. Για ενισχύσεις, ο Σταρκ καλεί στη μάχη όλες τις στολές Iron Man που έφτιαξε, τις οποίες καθοδηγεί ηλεκτρονικά ο J.A.R.V.I.S.. Ο Ρόουντς μεταφέρει τον Πρόεδρο σε ασφαλές μέρος, ενώ ο Σταρκ ανακαλύπτει πως η Ποτς έχει επιβιώσει από τη διαδικασία του Extremis, χωρίς ωστόσο να καταφέρει να την πιάσει πριν πέσει στο κενό. Αντιμετωπίζει τον Κίλιαν και τον παγιδεύει μέσα σε μια στολή Iron Man, την οποία ανατινάζει, χωρίς ωστόσο να τον σκοτώσει. Η Ποτς, η οποία επέζησε της πτώσης λόγω Extremis, παρεμβαίνει στη μάχη και σκοτώνει τον Κίλιαν.

Ο Σταρκ διατάζει τον J.A.R.V.I.S. να καταστρέψει όλες τις εναπομείναντες στολές, ενώ ο Σλάτερι συλλαμβάνεται. Με τη βοήθεια του Σταρκ, τα αποτελέσματα του Extremis στην Ποτς σταθεροποιούνται κι εκείνος παίρνει την απόφαση να υποβληθεί σε χειρουργική επέμβαση για να αφαιρέσει τα θραύσματα που υπάρχουν ακόμα κοντά στην καρδιά του. Καθώς πετάει στη θάλασσα τον αντιδραστήρα τόξου που είχε στο στήθος, λέει πως ακόμα και χωρίς αυτόν, πάντα θα είναι ο Iron Man.

## Ηθοποιοί
*Ρόμπερτ Ντάουνι Τζούνιορ ως Τόνι Σταρκ/Iron Man:Ένας δισεκατομμυριούχος που αποκαλεί τον εαυτό του ιδιοφυΐα, playboy και φιλάνθρωπο, ο οποίος έχει στην κατοχή του μια μηχανική στολή πανοπλία (Iron Man) την οποία ο ίδιος δημιούργησε. Ο Σταρκ αγωνίζεται να ξεπεράσει την εμπειρία που είχε στους *[[Οι Εκδικητές (ταινία, 2012)|Εκδικητές]]*, όπου έφτασε κοντά στον θάνατο, υποφέροντας από κρίσεις πανικού. Κάνοντας την τρίτη ταινία *Iron Man*, ο Ντάουνι είπε: «Η αίσθησή μου για [την τρίτη ταινία] είναι πως πρέπει να τα αφήσουμε όλα ανοικτά - ό,τι κι αν αυτό σημαίνει στο τέλος. Μπορείς να επιλέξεις πολλά διαφορετικά σημεία αναχώρησης για αυτό». Στο ότι ακολουθεί τα γεγονότα των *Εκδικητών*, ο Ντάουνι είπε πως «προσπαθήσαμε να είμαστε πρακτικοί, σε ένα μετα-*Εκδικητών* κόσμο. Ποιες είναι οι προκλήσεις του τώρα; Ποιοι είναι οι περιορισμοί που μπορεί να έχει τώρα; Και ποιου είδους απειλή θα μπορούσε να τον κάνει, ως συνήθως, να αγνοήσει αυτούς τους περιορισμούς;» Ο σεναριογράφος Ντρου Πιρς συνέκρινε τον Τόνι με έναν Αμερικανό Τζέιμς Μποντ, λέγοντας πως οι δύο τους είναι «ήρωες με μια αίσθηση κινδύνου για αυτούς, και απρόβλεπτοι», ακόμα κι αν ο Σταρκ ήταν ένας «ελεύθερος πράκτορας» αντί μια φιγούρα εξουσίας όπως ο Μποντ. Παρομοίωσε επίσης τον Τόνι με τους πρωταγωνιστές των ταινιών της δεκαετίας του 1970, όπως για παράδειγμα την ταινία *[[Ο Άνθρωπος από τη Γαλλία]]*, όπου «οι ιδιοσυγκρασίες των ηρώων είναι το τι τους έκανε συναρπαστικούς».
*Γκουίνεθ Πάλτροου ως Βιρτζίνια «Πέπερ» Πότς:Η κοπέλα του Σταρκ, μακροχρόνια συνεργάτης του και νυν Πρόεδρος της εταιρίας του, Stark Industries. Η Πάλτροου λέει για τη σχέση του χαρακτήρα της με τον Τόνι: «[Ακόμα] λατρεύει τον Τόνι, αλλά είναι απολύτως ενοχλημένη και αγανακτισμένη μαζί του. Είναι μπλεγμένος σε έναν φαύλο κύκλο». Ο Κέβιν Φάιγκι σχολίασε σχετικά με τον ρόλο της Πέπερ στην ταινία: «Το ερωτικό τρίγωνο σε αυτή την ταινία είναι πραγματικά ανάμεσα στον Τόνι, την Πέπερ και τις στολές. Ο Τόνι, η Πέπερ και η εμμονή του με αυτές τις στολές, η εμμονή του με την τεχνολογία». Ο Φάιγκι δήλωσε επίσης πως η ταινία χρησιμοποιεί τον χαρακτήρα για να παίξει το χαρτί «κοπέλα σε κίνδυνο» και θέτει το ερώτημα: «Είναι η Πέπερ σε κίνδυνο ή η Πέπερ είναι ο σωτήρας;»
*Ντον Τσιντλ ως Αντισυνταγματάρχης Τζέιμς "Ρόουντι" Ρόουντς/Iron Patriot:Ο καλύτερος φίλος του Σταρκ και ο σύνδεσμος της Stark Industries με την Πολεμική Αεροπορία των ΗΠΑ στο τμήμα των εξαγορών. Ο Ρόουντς χρησιμοποιεί την επανασχεδιασμένη/αναβαθμισμένη στολή που φορούσε ωςWar Machine, έχοντας πάνω ένα σχέδιο στα χρώματα της αμερικανικής σημαίες, σχέδιο παρόμοιο με τη στολή Iron Patriot από τα κόμικ. Ο Φάιγκι είπε σχετικά με τον Ρόουντς και τη στολή: «Η ιδέα στην ταινία είναι πως μια κόκκινη, άσπρη και μπλε στολή αποτελεί μια έντονη δήλωση, και έτσι πρέπει να είναι. Με τον Ρόουντι να είναι κατά πολύ αυτός που δέχεται τις εκκεντρικότητες του Τόνι, μπορείς να το δεις αυτό και να θυμηθείς την εμπιστοσύνη και τη φιλία που υπάρχει μεταξύ τους με αυτό το εξαιρετικό στυλ buddy-cop ταινίας του Σέιν Μπλακ». Στην ταινία, ο πρόεδρος ζητάει από τον Ρόουντι να πάρει το παρατσούκλι «Iron Patriot» και την κόκκινη, άσπρη και μπλε στολή, έτσι ώστε να είναι ο «Αμερικανός ήρωας» της κυβέρνησης ως απάντηση στα γεγονότα που συνέβησαν στους *Εκδικητές*.
*Γκάι Πιρς ως Άλντριτς Κίλιαν:Ο δημιουργός του ιού Extremis και ιδρυτής και ιδιοκτήτης του επιστημονικού και αναπτυξιακού οργανισμού Advanced Idea Mechanics (A.I.M.), ο οποίος υιοθετεί το όνομα του Mandarin. Ο Κίλιαν αναπτύσσει το Extremis για να θεραπεύσει τη δική του αναπηρία, το οποίο εκτός των αναγεννητικών θεραπευτικών ικανοτήτων του, του δίνει επίσης και υπεράνθρωπη δύναμη και την ικανότητα να παράγει υπερβολική θερμότητα. Η παρατεταμένη έκθεση στο Extremis, του δίνει επίσης τη δυνατότητα να εκπνέει φωτιά. Μιλώντας για τον ρόλο του, ο Πιρς είπε: «Αισθάνομαι λίγο περισσότερο σαν να πειραματίζομαι στο τι θα ήθελα να κάνω αυτή την περίοδο, αλλά ακόμα δεν ξέρω αν θα ήθελα να υποδυθώ έναν υπερήρωα, αφού υποδύομαι έναν διαφορετικό τύπου χαρακτήρα σε αυτή την ταινία ... Η βασική διαφορά ήταν πως όταν έκανα την ταινία *[[Η μηχανή του χρόνου]]*, βρισκόμουν ουσιαστικά σε ολόκληρη την ταινία, μια πραγματικά εξαντλητική εμπειρία. Οι ταινίες *[[Προμηθέας (ταινία)|Προμηθέας]]* και *Iron Man* είναι τύπου κάμεο πράγματα, έτσι η εμπειρία του να είσαι στα γυρίσματα ... εννοώ, σε κάποιο επίπεδο, είναι δύσκολο επειδή νιώθεις σαν να είσαι λίγο ξένος. Δεν ζεις πραγματικά την εμπειρία που ζεις όταν βρίσκεσαι στο γύρισμα όλη μέρα, κάθε μέρα με όλους». Ο Πιρς περιέγραψε τον χαρακτήρα του ως έναν άντρα «που ήρθε σε αυτόν τον κόσμο με έναν αριθμό φυσικών αναπηριών. Ποτέ δεν αποδέχτηκε όμως αυτούς τους περιορισμούς και πέρασε σχεδόν όλη του τη ζωή να προσπαθεί να τους ξεπεράσει με όποιο τρόπο μπορούσε. Η επιμονή και η τυφλή αποφασιστικότητά του να πολεμήσει για μια καλύτερη ζωή εκλαμβάνεται από κάποιους ως εκνευριστική, καθώς συχνά τον κάνουν να φαίνεται στους άλλους αποκρουστικός. Απλά δεν θα αποδεχτεί τη μοίρα του και το να είναι τόσο έξυπνος όσο είναι, τον έχει οδηγήσει στο να αλλάξει πραγματικά και να γίνει ένας διαφορετικός άνθρωπος». Ο Σέιν Μπλακ προσδιόρισε: «Εν τέλη, σας δίνουμε τον Mandarin, τον πραγματικό, αλλά είναι ο Γκάι Πιρς με το μεγάλο τατουάζ δράκου στο στήθος του». Πρόσθεσε: «Θα μου έδιναν ποτέ μια λευκή επιταγή και είπαν 'Πήγαινε σπάσε κάτι' ή 'Πήγαινε και κατέστρεψε μια μακροχρόνια σύμβαση που οι θαυμαστές των κόμικ υποστήριζαν για χρόνια;' Όχι. Αλλά θα πουν: 'Ας σπάσουμε κάτι μαζί'. Έτσι είναι εντάξει να σκέφτεσαι αυτά τα τρελά πράγματα, αυτές τις τραβηγμένες ιδέες ... Απλά πρέπει οι άνθρωποι της Marvel να βρίσκονται στο δωμάτιο».
*Ρεμπέκα Χολ ως Μάγια Χάνσεν:Μια γενετίστρια της οποίας η δουλειά βοήθησε τον Κίλιαν να δημιουργήσει το Extremis. Η Χολ είπε πως η Χάνσεν θα ήταν ένας «δυνατός γυναικείος χαρακτήρας» και περιέγραψε την απόφασή της να πάρει τον ρόλο λέγοντας: «Αποφάσισα να συμμετέχω στον *Iron Man 3* επειδή δεν είχα κάνει ποτέ πριν μια ταινία όπου έπρεπε να βιαστούμε να ολοκληρώσουμε και μετά να περιμένουμε. Ακόμα και οι ταινίες που είχα κάνει σε στούντιο έγιναν σε μικρά στούντιο ή ήταν ανεξάρτητες. Τις αγαπώ αυτές, αλλά ο *Iron Man* είναι με κάποιο τρόπο αναζωογονητικός επειδή είναι κάτι εκτός της σφαίρας των εμπειριών μου». Η Χολ επιβεβαίωσε πως ο ρόλος του χαρακτήρα της είχε μειωθεί εξαιρετικά στο τελικό προϊόν λέγοντας: «Υπέγραψα για να κάνω κάτι που ήταν ένας ουσιαστικός ρόλος. Δεν ήταν τελείως ο κακός-υπήρχαν αρκετές φάσεις πάνω σε αυτό-αλλά υπέγραψα να κάνω κάτι πολύ διαφορετικό από αυτό που τελικά κατέληξα να κάνω».
*Τάι Σίμπκινς ως Χάρλεϊ Κίνερ:Ένα δεκάχρονο παιδί που ζει στο Ρόουζ Χιλ της πολιτείας Τενεσί. Βοηθάει τον Τόνι Σταρκ όταν εκείνος κάνει διάρρηξη στο γκαράζ του σπιτιού του για να επιδιορθώσει την στολή του. Αργότερα τον βοηθάει να ερευνήσει τα διάφορα περιστατικά που σχετίζονται με το Extremis. Ο Σίμπκινς επανέλαβε τον ρόλο του ως Χάρλεϊ με μια κάμεο εμφάνιση στην ταινία *[[Εκδικητές: Η Τελευταία Πράξη]]*, όπου βρισκόταν ανάμεσα σε όσους παρευρέθηκαν στην κηδεία του Σταρκ. Ο Σίμπκινς δήλωσε πως έχει συμφωνία με τα Marvel Studios να εμφανιστεί σε τρεις ταινίες.
*Στέφανι Ζιόστακ ως Έλεν Μπραντ:Μια βετεράνος πολέμου η οποία γίνεται δολοφόνος μετά την έκθεσή της στο Extremis. Περιγράφοντας την Μπραντ, η Ζιόστακ λέει: «... [Το Extremis] ήταν μια δεύτερη ευκαιρία στη ζωή. Μιλήσαμε σχετικά με το τι σε κάνει να νιώθεις και σχεδόν σε κάνει μια πιο ολοκληρωμένη εκδοχή του εαυτού σου, όλες οι αδυναμίες σου και οι ικανότητές σου - απλά όλα βελτιώνονται. Το είδα ως πολύ απελευθερωτικό, σχεδόν γίνεσαι ο πραγματικός εαυτός σου και ο φανταστικός εαυτός σου σε ένα». Οι σεναριογράφοι οραματίστηκαν αρχικά την Μπραντ ως τον πιστό ακόλουθο του Κίλιαν, η οποία θα επέστρεφε σε όλη την ταινία για να πολεμήσει τον Τόνι, αλλά τελικά αυτός ο ρόλος ανατέθηκε στον Έρικ Σάβιν.
*Τζέιμς Μπαντζ Ντέιλ ως Έρικ Σάβιν:Ο ενδυναμωμένος με Extremis πιστός ακόλουθος του Κίλιαν. Ο Ντέιλ δήλωσε πως ο χαρακτήρας του στην ταινία ήταν «ελαφρώς βασισμένος» στην εκδοχή του χαρακτήρα στα κόμικ. Σύμφωνα με τον Ντέιλ, «Ο Μπεν Κίνγκσλεϊ είναι το στόμα. Ο Γκάι Πιρς είναι ο εγκέφαλος. Εγώ είμαι ο μυς».
*Τζον Φαβρό ως Χάπι Χόγκαν:Ο πρώην σωματοφύλακας και οδηγός του Τόνι Σταρκ ο οποίος τώρα δουλεύει ως επικεφαλής του τμήματος ασφαλείας της εταιρίας Stark Industries. Ο Φαβρό, ο οποίος είχε διπλό ρόλο ως σκηνοθέτης και ηθοποιός στις προηγούμενες δύο ταινίες *Iron Man*, είπε πως το να συμμετέχει στην νέα ταινία ήταν «σαν να ήταν ένας περήφανος παππούς που του δίνεται η ευκαιρία να παίξει με το μωρό, αλλά δεν χρειάζεται να του αλλάξει τις πάνες».
*Μπεν Κίνγκσλεϊ ως Τρέβορ Σλάτερι:Ένας Βρετανός ηθοποιός τον οποίο προσέλαβε ο Κίλιαν για να υποδυθεί τον Mandarin, έναν τρομοκράτη που παρεμβαίνει σε ζωντανές τηλεοπτικές μεταδόσεις και απεικονίζεται ως ο ηγέτης της διεθνούς τρομοκρατικής οργάνωσης «Τα Δέκα Δακτυλίδια». Ο Κίνγκσλεϊ γύριζε την ταινία *[[Η Εκδίκηση του Ender]]* όταν πήρε τον ρόλο και είπε πως «Σύντομα θα είμαι με όλους και θα συζητήσουμε την εμφάνιση και την αίσθηση και την κατεύθυνση του χαρακτήρα. Είναι πολύ νωρίς ακόμα αλλά είμαι ενθουσιασμένος που θα συμμετέχω». Σχετικά με την ερμηνεία του, ο Κίνγκσλεϊ δήλωσε: «Ήθελα μια φωνή που θα τάρασσε το Δυτικό κοινό. Ήθελα μια φωνή που θα ακουγόταν πολύ πιο ντόπια και οικεία - μια οικειότητα όπως τη φωνή ενός δασκάλου ή ενός ιεροκήρυκα. Ο ρυθμός και ο τόνος ενός ένθερμου, σχεδόν πράου, δασκάλου - που προσπαθεί να εκπαιδεύσει τον κόσμο για το δικό του καλό». Ο Mandarin ήταν να εμφανιστεί αρχικά στην πρώτη ταινία *Iron Man*, αλλά κρατήθηκε για μια συνέχεια καθώς οι δημιουργοί ένιωσαν πως ήταν «πολύ φιλόδοξος για μια πρώτη ταινία». Σχετικά με τον χαρακτήρα, ο Φάιγκι δήλωσε: «Ο Mandarin είναι ο πιο διάσημος εχθρός [του Iron Man] στα κόμικ κυρίως επειδή βρίσκεται τριγύρω τον περισσότερο καιρό. Αν κοιτάξεις, δεν υπάρχει απαραίτητα μια οριστική ιστορία για τον Mandarin στα κόμικ. Έτσι, είχε να κάνει πραγματικά με την ιδέα». Ο Σέιν Μπλακ εξηγεί πως ο Mandarin του Κίνγκσλεϊ δεν είναι Κινέζος στην ταινία όπως στα κόμικ, προκειμένου να αποφευχθεί το στερεότυπο του Fu Manchu: «Δεν λέμε πως είναι Κινέζος, λέμε πως, στην πραγματικότητα, έχει έναν μανδύα τριγύρω του με κινεζικά σύμβολα και δράκους επειδή αντιπροσωπεύει την εμμονή του με τον Σουν Τσου κατά τη μελέτη του πάνω σε διάφορες αρχαίες τέχνες πολέμου». Οι σκηνοθέτες αναφέρθηκαν επίσης στον χαρακτήρα του Συνταγματάρχη Κουρτς από την ταινία *[[Αποκάλυψη, Τώρα!]]* ως επιρροή για τον χαρακτήρα. Τα βίντεο όπου ο Mandarin δίνει ιστορικό υπόβαθρο στις επιθέσεις εξέφρασαν τον τρόπο με τον οποίο προέκυψε ως προϊόν «μιας δεξαμενής σκέψης ανθρώπων στην προσπάθειά τους να δημιουργήσουν έναν σύγχρονο τρομοκράτη». Έτσι, ο Mandarin «αντιπροσωπεύει με ένα τρόπο κάθε τρομοκράτη» από την τακτική των εξεγέρσεων στη Νότια Αμερική μέχρι τα βίντεο του Οσάμα μπιν Λάντεν.

Ο Πολ Μπέτανι επαναλαμβάνει τον ρόλο του από προηγούμενες ταινίες ως J.A.R.V.I.S., το σύστημα τεχνητής νοημοσύνης του Σταρκ. Ο Άσλεϊ Χάμιλτον υποδύεται τον Τάγκαρτ, έναν από τους στρατιώτες που έλαβαν το Extremis. Ο Γουίλιαμ Σάντλερ έχει τον ρόλο του Προέδρου Έλις (πήρε το όνομά του από τον Γουόρεν Έλις, ο οποίος έγραψε το κόμικ «Extremis» που επηρέασε κυρίως την ιστορία της ταινίας) και ο Μιγκέλ Φέρερ τον ρόλο του Αντιπροέδρου Ροντρίγκεζ. Ο Άνταμ Πάλι υποδύεται τον Γκάρι, έναν κάμεραμαν που βοηθάει τον Σταρκ. Ο Σάουν Τουμπ επαναλαμβάνει τον ρόλο του ως Γιένσεν από την πρώτη ταινία *Iron Man* κάνοντας μια σύντομη κάμεο εμφάνιση και ο Σταν Λι κάνει επίσης μια κάμεο εμφάνιση ως ένας από τους κριτές σε διαγωνισμό ομορφιάς. Η Ντέιλ Ντίκι υποδύεται την κυρία Ντέιβις, τη μητέρα ενός από τους στρατιώτες που ανατινάχθηκαν λόγω του Extremis με αποτέλεσμα ο κόσμος να τον θεωρεί τρομοκράτη. Ο Γουανγκ Χουετσί εμφανίζεται για πολύ μικρή διάρκεια ως Δρ. Γου στην εκδοχή της γενικής κυκλοφορίας της ταινίας. Μια εκδοχή όμως της ταινίας που δημιουργήθηκε ειδικά για την κυκλοφορία στην Κίνα, περιλαμβάνει επιπρόσθετες σκηνές με τον Δρ. Γου και μια εμφάνιση από την Φαν Μπίνγκμπινγκ ως μία από τις βοηθούς του. Ο Μαρκ Ράφαλο κάνει μια κάμεο εμφάνιση χωρίς το όνομά του να εμφανίζεται στους τίτλους τέλους, επαναλαμβάνοντας τον ρόλο του ως Μπρους Μπάνερ από την ταινία *Οι Εκδικητές* σε μια σκηνή μετά τους τίτλους τέλους της ταινίας. Οι κωμικοί Μπιλ Μαρ και Τζόαν Ρίβερς, καθώς και ο συμπαρουσιαστής της τηλεοπτικής σειράς *Fashion Police*, Τζορτζ Κοτσιόπουλος, έχουν κάμεο εμφανίσεις υποδυόμενοι τους εαυτούς τους στα αντίστοιχα δικά τους τηλεοπτικά προγράμματα του πραγματικού κόσμου, όπως επίσης και οι δημοσιογράφοι Τζος Έλιοτ, Μέγκαν Χέντερσον, Πατ Κίρναν και Τόμας Ρόμπερτς.

## Παραγωγή
### Ανάπτυξη

Μετά την κυκλοφορία του *[[Iron Man 2]]*, μια σύγκρουση μεταξύ της Paramount Pictures, η οποία κατείχε τα δικαιώματα διανομής για συγκεκριμένες ταινίες της Marvel, και της Walt Disney Company, του τότε νέου εταιρικού γονέα της Marvel Entertainment, «θόλωσε» τη συμφωνία διανομής και το πότε θα γινόταν αυτή σε πιθανή τρίτη ταινία. Στις 18 Οκτωβρίου 2010, τα Walt Disney Studios συμφώνησαν να πληρώσουν την Paramount τουλάχιστον $115 εκατομμύρια για τα παγκόσμια δικαιώματα διανομής του *Iron Man 3*, με τις Disney, Marvel και Paramount να ανακοινώνουν ως ημερομηνία κυκλοφορίας της ταινίας την 3η Μαΐου 2013.

Ο σκηνοθέτης των *Iron Man* και *Iron Man 2*, Τζον Φαβρό, είπε τον Δεκέμβριο του 2010 πως δε θα σκηνοθετούσε τον *Iron Man 3*, επιλέγοντας να σκηνοθετήσει την ταινία *Magic Kingdom*. Παρέμεινε ως εκτελεστικός παραγωγός του σκηνοθέτη Τζος Γουίντον στην ταινία *[[Οι Εκδικητές (ταινία, 2012)|Οι Εκδικητές]]* (2012), αλλά και στον *Iron Man 3*. Επίσης το 2010, ο Ντάουνι προσέγγισε τον Σέιν Μπλακ, ο οποίος τον είχε σκηνοθετήσει το 2005 στην ταινία *[[Φιλιά και Σφαίρες]]*, για να γράψει και να σκηνοθετήσει την ταινία. Τον Φεβρουάριο του 2011, ο Μπλακ εισήλθε στις τελευταίες συζητήσεις για να αναλάβει το πρότζεκτ και τον Μάρτιο ανακοινώθηκε πως ο Ντρου Πιρς, τον οποίο η Marvel είχε αρχικά προσλάβει για το σενάριο του *[[Runaways (κόμικ)|Runaways]]*, θα δούλευε μαζί με τον Μπλακ πάνω στο σενάριο. Ο Ντάουνι είπε: «Το να αναλάβει ο Σέιν Μπλακ να γράψει και να σκηνοθετήσει τον *Iron Man 3* για μένα είναι βασικά η μόνη μετάβαση που θα μπορούσε να γίνει από τον Φαβρό στο 'επόμενο πράγμα', κάτι που ο Φαβρό και το κοινό και η Marvel κι εγώ θα μπορούσαμε ποτέ να υπογράψουμε».

### Σενάριο
Ο Μπλακ περιέγραψε τη δική του οπτική για την ταινία ως να μην είναι «δύο άντρες με στολές που πολεμούν ο ένας τον άλλον», αλλά περισσότερο σαν ένα «στυλ Τομ Κλάνσυ θρίλερ», με τον Iron Man να πολεμά κακούς του πραγματικού κόσμου. Ο Ντρου Πιρς πρόσθεσε πως θα απέφευγαν τη μαγεία και το διάστημα, με τον *Iron Man 3* να είναι «ένα τεχνολογικό θρίλερ που διαδραματίζεται σε έναν πιο πραγματικό κόσμο από αυτόν τον *Εκδικητών*». Οι δυο τους πέρασαν χρόνο συζητώντας τα θέματα και τις εικόνες και τις ιδέες τους πριν ξεκινήσουν να γράφουν το σενάριο. Καθώς έγραφαν, το επίκεντρο ήταν να αποφύγουν σκηνές με απλή αφήγηση, κάνονας κάθε στιγμή να ωθεί προς άλλα αφηγηματικά σημεία. Χρησιμοποιήθηκαν κάποια στοιχεία από τα κόμικ ακόμα και με διαφορετική έννοια, όπως το να κάνουν τον Ρόουντς να φορέσει στη στολή Iron Patriot του Νόρμαν Όσμπορν και να δώσουν σε κάποιους χαρακτήρες ονόματα από ανθρώπους άσχετους με το Σύμπαν της Marvel, όπως ο Έρικ Σάβιν και ο Τζακ Τάγκαρτ.

Η πλοκή της ταινίας επηρεάστηκε κυρίως από το «Extremis», την ιστορία κόμικ που γράφτηκε το 2005-2006 από τον Γουόρεν Έλις. Οι πρώτες δύο πράξεις θα παρέμεναν επικεντρωμένες στον χαρακτήρα, αλλά σύμφωνα με τα λόγια του Μπλακ «πιο ταραχώδεις, φρενήρεις και μεγάλης κλίμακας» για την εκπλήρωση των υποχρεώσεων τους ως συνέχεια, με την τρίτη πράξη να πηγαίνει για περισσότερη και υπερβολική δράση, κάτι που ο Πιρς περιέγραψε ως: «δίνοντας την αίσθηση μιας όπερας». Η μεσαία πράξη συγκρίθηκε με την ταινία *[[Τα ταξίδια του Σάλιβαν]]* έχοντας τον Τόνι να συναντά διάφορους ανθρώπους στο ταξίδι του, και οι σεναριογράφοι βεβαιώθηκαν να μην κάνουν τους χαρακτήρες πολύ όμοιους. Το αρχικό πρόχειρο του σεναρίου είχε τη Μάγια Χάνσεν να ηγείται της οργάνωσης των κακών, με τον Mandarin και τον Κίλιαν να αναδύονται ως ανταγωνιστές σε μετέπειτα εκδοχές του σεναρίου. Κατά τη διάρκεια μιας συνεδρίας για το σενάριο, ο Πιρς πρότεινε ο Mandarin να ήταν ψεύτικος και ο Μπλακ συμφώνησε με αυτό κάνοντάς τον ηθοποιό, τον οποίο με τη σειρά του ο Πιρς ολοκλήρωσε ως χαρακτήρα ως έναν υπερβολικό Βρετανό καλλιτέχνη σκηνής. Ο Μπλακ εξήγησε: «Ποιος θα ήταν αρκετά ηλίθιος ώστε να δηλώσει πως είναι ένας διεθνής τρομοκράτης; Αν είσαι έξυπνος, ανεξάρτητα του ποιου καθεστώτος είσαι μέρος, θα έβαζες μια μαριονέτα να το κάνει κι θα παρέμενες στο σπίτι σου». Έτσι, ο Κίλιαν θα έκρυβε τον Σλάτερι στο «δικό του σπίτι αδελφότητας, σαν κάποιου είδους κατ'οίκον περιορισμό σχετιζόμενο με ναρκωτικά» για να κρατηθεί το μυστικό.

Σύμφωνα με τον Μπλακ, η αποκάλυψη του πραγματικού κακού να είναι η Χάνσεν ήταν «σαν τη σειρά *Remington Steele*, πιστεύεις πως ο άντρας είναι ο κακός, αλλά στο τέλος η γυναίκα ήταν αυτή που κινούσε τα νήματα». Ο ρόλος αυτός τελικά μεταφέρθηκε στον Κίλιαν εξαιτίας των ενστάσεων των στελεχών της Marvel Entertainment, οι οποίοι ανησυχούσαν για την προφανή απώλεια που θα είχαν στα προϊόντα της ταινίας, αν ο κακός ήταν γυναίκα. Οι ρόλοι αρκετών άλλων μεγάλων γυναικείων χαρακτήρων είχαν επίσης μειωθεί στο τελικό προϊόν σε σύγκριση με τα πρώτα πρόχειρα του σεναρίου.

Τόσο το άνοιγμα της ταινίας όσο και το κλείσιμο είχαν δουλευτεί στο να γίνουν με διάφορους τρόπους. Αρχικά, θα ξεκινούσε με μια αναδρομή στην παιδική ηλικία του Τόνι. Αργότερα, όπως στον *Iron Man*, θα ξεκινούσε με τον τρόπο in medias res, με τον Τόνι να προσγειώνεται στο Τενεσί με μια φωνή αφήγησης να εξηγεί το πώς έφτασε εκεί, μέχρι που κατέληξαν στην τελική εκδοχή. Για τη σκηνή μάχης στην κλιμάκωση της ταινίας, αρχικά σκέφτονταν η Μπραντ να εμφανιζόταν με τον παραδοσιακό τρόπο που συμβαίνει στις ταινίες του Τζέιμς Μποντ, όπου ο κακός επιστρέφει για να εκδικηθεί τους ήρωες. Αντί αυτού, επέλεξαν να χρησιμοποιήσουν τον ίδιο τον Κίλιαν και να έχουν την Πέπερ, η οποία είχε κακοποιηθεί προηγουμένως, να προκαλέσει την ήττα του ως έναν τρόπο ποιητικής δικαιοσύνης. Ο τελευταίος μονόλογος του Τόνι είχε γραφτεί αρχικά να τελειώνει με το «Είμαι ο Τόνι Σταρκ», ως μια απάντηση στο τέλος της πρώτης ταινίας, αλλά τελικά άλλαξε στο «Είμαι ο Iron Man» για να ενισχυθούν οι μυθικές ιδιότητες. Σχετικά με το ότι η ταινία διαδραματίζεται την περίοδο των Χριστουγέννων, ο Μπλακ είπε: «Θεωρώ είναι η αίσθηση του αν κάνεις κάτι σε μια κλίμακα ενδιαφέροντος που εμπλέκει ένα ολόκληρο σύμπαν χαρακτήρων, ένας τρόπος να τους ενώσεις είναι να τους έχεις όλους να βιώσουν μια κοινή εμπειρία. Υπάρχει κάτι σχετικό με τα Χριστούγεννα το οποίο ενώνει τους πάντες και τοποθετεί ήδη ένα σκηνικό μέσα στο σκηνικό, το οποίο όπου κι αν είσαι, βιώνεις αυτό τον κόσμο μαζί με όλους. Θεωρώ επίσης πως απλά υπάρχει κάτι ευχάριστο σχετικά με αυτό για μένα». Ο Πιρς πρόσθεσε πως θα ήθελε να δει μια τρίτη ταινία *Iron Man* να διαδραματίζεται τα Χριστούγεννα λέγοντας πως: «όταν λες μια ιστορία όπου θα οδηγήσει τους χαρακτήρες σε απόσταση, έχει μεγαλύτερη απήχηση αν το κάνεις τα Χριστούγεννα, καθώς επίσης κι αν λες μια ιστορία για μοναχικούς χαρακτήρες. Αυτή η μοναξιά αυξάνεται τα Χριστούγεννα». Ο Μπλακ ένιωσε επίσης πως ο χαρακτήρες του Χάρλεϊ Κίνερ ενσάρκωνε το Φάντασμα των Χριστουγέννων του Παρελθόντος για τον Σταρκ.

### Προ-παραγωγή
Τον Σεπτέμβριο του 2011, τα Marvel Studios ήρθαν σε συμφωνία τα γυρίσματα να γίνουν κυρίως στα στούντιο EUE/Screen Gems στο Ουίλμινγκτον της Βόρειας Καρολίνα. Συζητήσεις έγιναν και για το να γίνει η παραγωγή στο Μίσιγκαν, αλλά το Γραφείο Κινηματογράφου του Μίσιγκαν δεν έδινε τα ίδια κίνητρα όσον αφορούσε την εφορία. Τον Απρίλιο του 2012, ο Μπεν Κίνγκσλεϊ άρχισε τις συζητήσεις για να υποδυθεί έναν κακό στο *Iron Man 3*. Την επόμενη εβδομάδα, ο παραγωγός Κέβιν Φάιγκι αποκάλυψε πως η ταινία *Iron Man 3* θα ξεκινούσε γυρίσματα στη Βόρεια Καρολίνα «σε πέντε εβδομάδες» και είπε πως «είναι μια ταινία απόλυτα επικεντρωμένη στον Τόνι Σταρκ ... εμπνευσμένη κατά πολύ από το πρώτο μισό της ταινίας *[[Iron Man (ταινία)|Iron Man]]* ... Ξεγυμνωμένος τελείως, στριμωγμένος στον τοίχο, να πρέπει να χρησιμοποιήσει το μυαλό του για να βγει από την κατάσταση στην οποία βρίσκεται. Δεν μπορεί να καλέσει τον Θορ, δεν μπορεί να καλέσει τον Captain America, δεν μπορεί να καλέσει τον Νικ Φιούρι και δεν μπορεί να αναζητήσει στον ουρανό το Helicarrier για βοήθεια». Λίγες μέρες αργότερα, η Walt Disney Company στην Κίνα, τα Marvel Studios και η DMG Entertainment ανακοίνωσαν τη συμφωνία συμπαραγωγής του *Iron Man 3* στην Κίνα. Η DMG χρηματοδότησε εν μέρει την παραγωγή στην Κίνα μαζί με τη Marvel, και χειρίστηκε τα θέματα της συμπαραγωγής. Επίσης, ήταν αυτή που έκανε τη διανομή της ταινίας στην Κίνα παράλληλα με την Disney.

Την επόμενη εβδομάδα, ο Γκάι Πιρς μπήκε στις τελικές συζητήσεις για να υποδυθεί τον Άλντριτς Κίλιαν, έναν χαρακτήρα που εμφανίζεται στην ιστορία του κόμικ «Extremis». Ο Κινέζος σταρ Άντι Λο ενεπλάκη στις διαπραγματεύσεις για να βρίσκεται στην ταινία ως ένας Κινέζος επιστήμονας και παλιός φίλος του Σταρκ, ο οποίος έρχεται για να τον βοηθήσει. Ο Λο απέρριψε τον ρόλο και έτσι προσελήφθη ο Γουανγκ Χουετσί. Η Τζέσικα Τσάστεϊν ξεκίνησε επίσης συζητήσεις για κάποιο ρόλο στην ταινία, αλλά αποχώρησε λόγω άλλων υποχρεώσεων που συγκρούονταν με τον προγραμματισμό. Τον Μάιο, η Ρεμπέκα Χολ προσλήφθηκε στη θέση της Τσάστεϊν και ο ρόλος της περιγράφηκε ως «μια επιστήμονας που παίζει ζωτικό ρόλο στη δημιουργία μιας νανοτεχνολογίας, γνωστής ως Extremis». Μέσα στις επόμενες εβδομάδες, ο Τζέιμς Μπαντζ Ντέιλ προσλήφθηκε για τον ρόλο του Έρικ Σάβιν, ο Άσλεϊ Χάμιλτον για τον ρόλο του Τάγκαρτ (Firepower) και ο Φαβρό θα επαναλάμβανε τον ρόλο του ως Χάπι Χόγκαν από τις πρώτες δύο ταινίες. Οι Στέφανι Ζιόστακ και Γουίλιαμ Σάντλερ προστέθηκαν επίσης στο καστ, με τον Σάντλερ να έχει τον ρόλο του Προέδρου των Ηνωμένων Πολιτείων. Παρά τα δημοσιεύματα πως η Κόμπι Σμόλντερς θα επαναλάμβανε τον ρόλο της ως Μαρία Χιλ από την ταινία *[[Οι Εκδικητές (ταινία, 2012)|Οι Εκδικητές]]*, η ίδια έγραψε στον προσωπικό της λογαριασμό στο Twitter πως αυτό δεν ίσχυε. Σύμφωνα με τον Ντρου Πιρς, η Εμίλια Κλαρκ είχε αρχικά προσληφθεί για έναν άγνωστο ρόλο πριν γίνουν οι αλλαγές στο σενάριο.

### Γυρίσματα

Τα γυρίσματα ξεκίνησαν στο Ουίλμινγκτον της Βόρειας Καρολίνα στις 23 Μαΐου 2012 στα στούντιο EUE/Screen Gems, υπό τον τίτλο *Caged Heat*. Ο φωτογράφος της ταινίας Τζον Τολ, επέλεξε για πρώτη φορά στην καριέρα του να δουλέψει με ψηφιακές κάμερες, καθώς τις θεώρησε πιο κατάλληλες για μια παραγωγή γεμάτη με οπτικά εφέ. Χρησιμοποίησε κυρίως την κάμερα Arri Alexa. Από τις 4 μέχρι τις 6 Ιουνίου 2012, τα γυρίσματα έλαβαν χώρα στην Δήμο Κάρι της Βόρειας Καρολίνα, στα γραφεία της εταιρίας Epic Games και στο SAS Institute, με ένα τεράστιο Χριστουγεννιάτικο δέντρο να στήνεται στο γκαζόν μπροστά από το κτίριο. Μια σκηνή γυρίστηκε επίσης στο Διεθνές Αεροδρόμιο του Ουίλμινγκτον. Το λιμάνι του Ουίλμινγκτον εξυπηρέτησε ως η τοποθεσία των γυρισμάτων για τη μάχη στο πετρελαιοφόρο κατά την κλιμάκωση της ταινίας, μαζί με τη δημιουργία ενός σκηνικού που αναπαριστούσε την αποβάθρα, για καλύτερη λήψη ήχου. Το σπίτι που καταρρέει γυρίστηκε με τη βοήθεια διάφορων υδραυλικών μηχανισμών πάνω σε μια πλατφόρμα giubo, η οποία μπορούσε να λυγίσει και να μοιραστεί στα δύο. Όλο το υλικό από το εσωτερικό είχε πρακτικά εφέ, συμπεριλαμβανομένων των συντριμμιών και των εκρήξεων, με τα γραφικά μέσω υπολογιστή να χρησιμοποιούνται μόνο για την προσθήκη της εξωτερικής όψης του σπιτιού και της στολής του Iron Man.

Από τις 19 Ιουλίου μέχρι την 1η Αυγούστου 2012, τα γυρίσματα έλαβαν χώρα στην πόλη Όουκ Άιλαντ, για να «κινηματογραφηθούν εναέριες λήψεις πάνω από τον Ατλαντικό Ωκεανό». Αυτές οι λήψεις έγιναν για τη σκηνή όπου ο Iron Man σώζει τους ανθρώπους που πέφτουν από το Air Force One πάνω από το Μαΐάμι, για την οποία το αρχικό πλάνο ήταν να γίνει σε πράσινη οθόνη αλλά αυτό άλλαξε κι έγινε χρησιμοποιώντας πραγματικούς αλεξιπτωτιστές, καθώς ο σκηνοθέτης του δεύτερου συνεργείου γνώριζε την ομάδα ελεύθερης πτώσης της εταιρίας Red Bull. Γραφικά από υπολογιστή χρησιμοποιήθηκαν μόνο για να προστεθούν τα σύννεφα, το κατεστραμμένο αεροπλάνο και ματ πίνακες της ακτογραμμής της Φλόριντα στο φόντο, να αντικατασταθεί ένας από τους αλεξιπτωτιστές με τη στολή του Iron Man και να εφαρμοστεί κάποιο ψηφιακό σύνθετο το οποίο συνδύασε διαφορετικές λήψεις των αλεξιπτωτιστών, τοποθετώντας τους στο ίδιο πλάνο. Αρχές Αυγούστου 2012, έγιναν γυρίσματα στην πόλη Ρόουζ Χιλ, της οποίας το όνομα ενσωματώθηκε στο σενάριο ως την πόλη που επισκέφτηκε ο Σταρκ στο Τενεσί. Στις 14 Αυγούστου, η ηθοποιός Ντέιλ Ντίκι είπε πως ανήκε στο καστ της ταινίας και πως εκείνη την περίοδο γύριζε τις σκηνές της. Την επόμενη μέρα, η παραγωγή σταμάτησε επειδή ο Ντάουνι υπέστη έναν τραυματισμό στον αστράγαλο. Κατά τη διάρκεια του διαλείμματος, ο Μπλακ και ο Πιρς έκαναν κάποιες περαιτέρω διασκευές στο σενάριο πριν ξαναρχίσουν τα γυρίσματα στις 24 Αυγούστου.

Το καστ και το συνεργείο άρχισε να καταφτάνει στη Φλόριντα την 1η Οκτωβρίου για να γυριστούν σκηνές στην πόλη Ντάνια Μπιτς και γύρω από τη Νότια Φλόριντα. Την ίδια μέρα, ο Ντάουνι επέστρεψε στα γυρίσματα μετά τον τραυματισμό του. Αρχές Οκτωβρίου, γυρίστηκαν σκηνές σε ένα πιστό αντίγραφο του εστιατορίου στο Μαλιμπού, *Neptune's Net*, καθώς επίσης και στο Μουσείο και στους Κήπους Vizcaya. Στις 10 και 11 Οκτωβρίου, γυρίστηκαν κάποιες σκηνές κατά τη διάρκεια της μέρας μέσα στο Miami Beach Resort στο Μαϊάμι Μπιτς. Η παραγωγή επέστρεψε στο Ουίλμινγκτον στα μέσα Οκτωβρίου για κάποια επιπλέον γυρίσματα. Τα γυρίσματα στις Ηνωμένες Πολιτείες ολοκληρώθηκαν στις 7 Νοεμβρίου στο Ουίλμινγκτον.

Τα γυρίσματα στο Πεκίνο ξεκίνησαν στις 10 Δεκεμβρίου και ήταν προγραμματισμένα να ολοκληρωθούν μια εβδομάδα αργότερα, στις 17 Δεκεμβρίου 2012. Τα γυρίσματα στην Κίνα δεν περιελάμβαναν το βασικό καστ και συνεργείο. Τον Ιανουάριο του 2013, δημοσιεύτηκε πως ένα συνεργείο της ταινίας με επικεφαλής τον Σέιν Μπλακ, θα ξεκινούσαν ανίχνευση περιοχής στις πόλεις Χαϊντεραμπάντ και Μπανγκαλόρ της Ινδίας, μεταξύ 20 και 24 Ιανουαρίου. Επίσης τον Ιανουάριο, ο Τσιντλ επιβεβαίωσε πως κάποια επαναληπτικά γυρίσματα λάμβαναν χώρα στο Μανχάταν Μπιτς στην Καλιφόρνια. Γυρίσματα έγιναν επίσης την εβδομάδα της 23ης Ιανουαρίου 2013 στο Κινέζικο Θέατρο Γκράουμαν στο Χόλυγουντ. Ένα μεγάλο μέρος του περιεχομένου που γυρίστηκε κατά τη διάρκεια των επαναληπτικών γυρισμάτων αφορούσε τον Mandarin, με τον Ντρου Πιρς να λέει πως στα αρχικά στάδια, ο χαρακτήρας «δεν έμοιαζε αρκετά αληθινός - δεν υπήρχε η αίσθηση πως ήταν [μέρος του] πραγματικού κόσμου, κυρίως επειδή απλά κοιτούσε χαμηλά και απειλούσε τον κόσμο».

### Μετά-παραγωγή
Ο Κρις Τάουνσεντ ήταν ο επικεφαλής της ομάδας για τα οπτικά εφέ της ταινίας, η οποία περιείχε πάνω από 2000 λήψεις με οπτικά εφέ και τα οποία έγιναν από 17 στούντιο συμπεριλαμβανομένων των Weta Digital, Digital Domain, Scanline VFX, Trixter, Framestore, Luma Pictures, Fuel VFX, Cantina Creative, Cinesite, The Embassy Visual Effects, Lola, Capital T, Prologue και Rise FX. Ο Τάουνσεντ είπε πως από τον Ιανουάριο του 2013 μέχρι την ολοκλήρωση της δουλειάς τον Απρίλιο, πέραν της μίας μέρας που έκαναν διακοπή, το συνεργείο δούλευε εφτά μέρες την εβδομάδα από 14-18 ώρες την ημέρα.

Τα στούντιο Digital Domain, Scanline VFX και Trixter δούλεψαν το καθένα σε ξεχωριστές λήψεις με τη στολή Mark 42, με διαφορετικά ψηφιακά μοντέλα. Μοιράστηκαν ωστόσο κάποια από τα αρχεία τους για να διασφαλίσουν τη συνοχή ανάμεσα στις λήψεις. Για τις στολές Mark 42 και Iron Patriot, το στούντιο Legacy Effects κατασκεύασε κάποια μέρη των στολών, τα οποία φορέθηκαν από τους ηθοποιούς κατά τη διάρκεια των γυρισμάτων. Ο Τάουνσεντ εξήγησε πως «Κατά κανόνα θα γυρίζαμε σκηνές με τον Ρόμπερτ να φοράει μια μαλακιά στολή και θα προσθέταμε επίσης δείκτες παρακολούθησης στο παντελόνι του για να καταγράφουν τις κινήσεις του. Επίσης, ο Ρόμπερτ φορούσε ειδικά παπούτσια ή στεκόταν σε ένα κουτί ώστε να έχει το σωστό ύψος - ο Iron Man έχει ύψος περίπου 1.95m. Κατά τη διάρκεια του γυρίσματος χρησιμοποιήσαμε πολλαπλές κάμερες μάρτυρες, όπως η Canon C300s, και είχαμε δύο ή τρεις να κινούνται και να ακολουθούν κάθε σημείο που υπήρχε ένας Iron Man ή ένας χαρακτήρας Extremis». Οι καλλιτέχνες μελέτησαν φωτογραφικά τη χρονική περίοδο που χρειάζονταν για να αποσυντεθούν φρούτα και λαχανικά καθώς και φυσικά φαινόμενα όπως το Βόρειο Σέλας, ως αναφορά για το εφέ των χαρακτήρων Extremis που φλέγονταν. Για τα χαρακτηριστικά προβολής του εσωτερικού του σώματος, οι καλλιτέχνες εμπνεύστηκαν από απεικονιστικές τεχνικές όπως την αναγνώριση διαγνωστικών προτύπων MRI και τη θεωρία γραφημάτων, και ειδικά από το connectogram, ένα κυκλικό γράφημα που χαρτογραφεί όλες τις συνδέσεις της λευκής ουσίας του ανθρώπινου εγκεφάλου.

Η παραγωγή της ταινίας καθυστέρησε μετά τον τραυματισμό του Ντάουνι, έτσι για συγκεκριμένες λήψεις αναγκάστηκαν να χρησιμοποιήσουν κάποιο σωσία. Ο Τάουνσεντ εξήγησε πως «Η ομάδα των επικεφαλής των VFX συγκεντρώθηκαν σε ένα δωμάτιο αμέσως μετά το περιστατικό για να προσπαθήσουν να διαπιστώσουν ποιες σκηνές θα μπορούσαν να γυρίσουν χωρίς τον Ρόμπερτ». Έτσι, συγκεκριμένες λήψεις γυρίστηκαν με κάποιο σωσία, ενώ για άλλες το στούντιο Weta Digital δημιούργησε έναν ψηφιακό σωσία.

Η συνολική διάρκεια της ταινίας πριν το μοντάζ ήταν τρεις ώρες και 15 λεπτά, με τη διάρκειά της μετά το μοντάζ να μειώνεται στα 130 λεπτά (119 χωρίς του τίτλους), κάνοντάς την τη μεγαλύτερη σε διάρκεια ταινία *Iron Man* από τις τρεις που παράχθηκαν. Η ταινία μετατράπηκε επίσης σε μορφή 3D κατά τη διάρκεια της μετά-παραγωγής και υπέστη ψηφιακή επεξεργασία για την κυκλοφορία της σε IMAX. Η εταιρία Todd-AO έκανε τη μίξη του ήχου σε μορφή Dolby Atmos για ενίσχυση της εντυπωσιακής εμπειρίας.

## Μουσική
Τη μουσική επένδυση της ταινίας συνέθεσε ο Μπράιαν Τάιλερ, ο οποίος υπέγραψε για να το κάνει τον Οκτώβριο του 2012. Σύμφωνα με τον Τάιλερ, τον προσέγγισαν περισσότερο για τις «θεματικές» μουσικές του επενδύσεις όπως αυτές στις ταινίες *[[Το παιχνίδι που άφησε εποχή]]*, *[[Σχολή Ναυτικών Δοκιμών: Annapolis]]* και *[[Partition]]*, παρά για τις πιο «σύγχρονες» δράσης όπως αυτές στη σειρά ταινιών *[[Fast & Furious]]*, με τον Κέβιν Φάιγκι να ζητά ένα θέμα που θα ήταν αναγνωρίσιμο και θα εμπεριείχε αυτούς τους δραματικούς τόνους. Για την επίτευξη του «βαθιού θεματικού συστατικού με μια δυνατή μελωδία», η μουσική επένδυση εμπεριέχει κυρίως ορχηστρικούς ήχους. Το βασικό θέμα για τον Iron Man επικεντρώνεται σε κλάξον και τρομπέτες, έτσι ώστε να είναι «και εμβατήριο και ύμνος». Ο Τάιλερ ανέφερε πως η δουλειά του Τζον Γουίλιαμς στην ταινία *[[Ο Ιντιάνα Τζόουνς και οι κυνηγοί της Χαμένης Κιβωτού]]* ήταν το πρώτο πράγμα που σκέφτηκε ως επιρροή και η νύξη για το «Well of Souls» στην ταινία επηρέασε την κεντρική ιδέα για το Extremis. Όπως θεώρησε ο Τάιλερ, έπρεπε να ενισχυθεί η πνευματική πλευρά αφού είχαν «μια τεχνολογία τόσο προηγμένη που πλησίαζε τη μαγεία». Αντανακλώντας την ανάμικτη προσωπικότητα του Mandarin, το θέμα του χαρακτήρα ήταν θρησκευτική μουσική «η οποία δανείζεται στοιχεία από πολλές κουλτούρες», από «Μοναχικά, Γκόθικ και Χριστιανικά άσματα μέχρι μουσική από τη Μέση Ανατολή». Η ηχογράφηση της μουσικής επένδυσης έγινε με την Φιλαρμονική Ορχήστρα του Λονδίνου στα στούντιο Abbey Road. Ο Τάιλερ είναι ο τρίτος κύριος συνθέτης που επένδυσε μουσικά μια ταινία *Iron Man* μετά τους Ραμίν Τζαγουάντι στον *[[Iron Man (ταινία)|Iron Man]]* και Τζον Ντέμπνεϊ στον *[[Iron Man 2]]*.

Μαζί με το soundtrack άλμπουμ του Τάιλερ, η Hollywood Records κυκλοφόρησε επίσης κι ένα ξεχωριστό άλμπουμ εμπνευσμένο από την ταινία, με τον τίτλο *Heroes Fall*. Το άλμπουμ αυτό περιλαμβάνει δώδεκα πρωτότυπα τραγούδια εναλλακτικής και ίντι ροκ, με μόνο ένα από αυτά να ακούγεται στην ταινία, το «Some Kind of Joke» του συγκροτήματος Awolnation.

## Προώθηση
Τον Ιούλιο του 2012, στη Διεθνή Comic-con του Σαν Ντιέγκο, μια νέα στολή Iron Man από την ταινία, η Mark XLII, είχε τοποθετηθεί στην έκθεση για τους θαυμαστές, μαζί με τις Marks I-VII από τις πρώτες δύο ταινίες *Iron Man* και τους *Εκδικητές*. Ένα πάνελ διεξήχθη κατά τη διάρκεια του οποίου οι Σέιν Μπλακ, Ρόμπερτ Ντάουνι Τζούνιορ, Ντον Τσιντλ, Τζον Φαβρό και Κέβιν Φάιγκι συζήτησαν για την ταινία και προβλήθηκαν αρκετά λεπτά από την ταινία. Η πρώτη διαφήμιση για την ταινία στην τηλεόραση προβλήθηκε κατά τη διάρκεια του Super Bowl XLVII στο CBS στις Ηνωμένες Πολιτείες. Στις 25 Μαρτίου 2013, η Marvel και η Disney αποκάλυψαν στην επίσημη σελίδα του *Iron Man* στο Facebook στολές που ο Σταρκ είχε φτιάξει πριν τα γεγονότα της ταινίας. Τον Ιανουάριο του 2013, τα Marvel Comics κυκλοφόρησαν ένα κόμικ δύο τευχών το οποίο έγραψαν οι Χρίστος Γκέιτζ και Γουίλ Κορόνα Πίλγκριμ, ενώ τα σχέδια έκαναν οι Στιβ Κερθ και Ντρου Γκεράσι. Η ιστορία του κόμικ διαδραματίζεται μεταξύ της δεύτερης και της τρίτης ταινίας *Iron Man* και επικεντρώνεται στον χαρακτήρα War Machine, αποκαλύπτοντας γιατί απουσίαζε κατά τη διάρκεια της μάχης στη Νέα Υόρκη που είδαμε στην ταινία *Οι Εκδικητές*.

Όπως και στις δύο πρώτες ταινίες, η Audi παραχώρησε για άλλη μια φορά διάφορα οχήματα της εταιρίας της για τις ανάγκες της ταινίας, λαμβάνοντας τοποθέτηση προϊόντος σε αυτήν. Η Oracle επέστρεψε επίσης από τον *Iron Man 2*, επιδεικνύοντας τους Oracle Cloud και Oracle Exadata servers. Πλάσμα τηλεοράσεις Verizon FiOS και TCL και τηλέφωνα Alcatel εμφανίζονται επίσης στην ταινία, ενώ στις σκηνές που προβλήθηκαν αποκλειστικά στην Κίνα εμφανίζονται ένας γερανός Zoomlion και ένα γάλα Yili. Συμφωνίες προώθησης κλείστηκαν επίσης με την αλυσίδα εστιατορίων Subway και την εταιρία Schwan Food, ενώ υπήρξαν και συνδέσεις με την Lego, τις φιγούρες Hasbro, καθώς και το παιχνίδι *Iron Man 3: The Official Game* σε κινητό από την Gameloft.

Η Disney προώθησε επίσης την ταινία στα θεματικά της πάρκα. Το μουσείο Innoventions στην Disneyland φιλοξενούσε έκθεση της εταιρίας του Τόνι Σταρκ, Stark Industries, ξεκινώντας από τις 13 Απριλίου, και ο Μαύρος Σιδηρόδρομος του σιδηροδρομικού συστήματος του Walt Disney World έλαβε έναν *Iron Man* σχεδιασμό στην εξωτερική του όψη. Η έκθεση, που έφερε τον τίτλο *Iron Man Tech Presented by Stark Industries*, περιελάμβανε την ίδια σειρά στολών που είχαν εκτεθεί και το 2012 στην Διεθνή Comic-con του Σαν Ντιέγκο, τις Marks I-VII και την καινούρια Mark XLII. Επιπρόσθετα, υπήρχε ένα παιχνίδι προσομοιωτή, το «Become Iron Man», το οποίο χρησιμοποιούσε ενός είδους Kinect τεχνολογία και επέτρεπε στον παίκτη να εισέλθει σε μια κινούμενη Mark XLII στολή και να λάβει μέρος σε μια σειρά «δοκιμασιών», όπου μπορούσε να πυροβολεί με τις ακτίνες του Iron Man και να πετάει μέσα στο εργαστήριο του Τόνι Σταρκ. Το παιχνίδι καθοδηγεί ο J.A.R.V.I.S., του οποίου και πάλι χάρισε τη φωνή ο Πολ Μπέτανι. Η έκθεση περιελάμβανε επίσης και μικρότερες παρουσιάσεις με κράνη και πανοπλίες κορμού από προηγούμενες ταινίες, καθώς και το γάντι και τη μπότα από μια σκηνή δράσης του *Iron Man 3*.

## Κυκλοφορία

Ο *Iron Man 3* διανεμήθηκε παγκοσμίως από τη Walt Disney Studios Motion Pictures με εξαίρεση την Κίνα, όπου η διανομή έγινε από την DMG Entertainment και τις Γερμανία και Αυστρία, όπου η διανομή έγινε από την Tele München Group. Η Κινεζική εκδοχή της ταινίας προσέφερε έξτρα υλικό, το οποίο φτιάχτηκε αποκλειστικά για το Κινεζικό κοινό. Αυτή η εκδοχή περιέχει τέσσερα περισσότερα λεπτά ταινίας, με τη σκηνή όπου ο Τόνι συναντά τον Δρ. Γου να είναι μεγαλύτερη σε διάρκεια, μια έξτρα σκηνή όπου ο Δρ. Γου βρίσκεται στο τηλέφωνο με τον J.A.R.V.I.S. καθώς ο Iron Man φαίνεται στην οθόνη του κινητού του, καθώς και μια έξτρα σκηνή όπου ο Δρ. Γου προετοιμάζεται για την χειρουργική επέμβαση στον Σταρκ μαζί με τη Φαν Μπίνγκμπινγκ, η οποία υποδύεται τη βοηθό του. Το έξτρα υλικό περιέχει επίσης τοποθέτηση προϊόντος από διάφορα Κινεζικά προϊόντα.

Η πρεμιέρα της ταινίας έλαβε χώρα στο Grand Rex στο Παρίσι στις 14 Απριλίου 2013, με τον Ρόμπερτ Ντάουνι Τζούνιορ και την Γκουίνεθ Πάλτροου να παρευρίσκονται. Αν και η πρεμιέρα στο Ηνωμένο Βασίλειο ήταν προγραμματισμένη να γίνει στις 17 Απριλίου, τελικά έγινε την επόμενη μέρα εξαιτίας του ότι στις 17 Απριλίου έγινε η κηδεία της πρώην Πρωθυπουργού της Βρετανίας Μάργκαρετ Θάτσερ, η οποία απεβίωσε λίγες μέρες νωρίτερα. Οι Ντάουνι, Μπεν Κίνγκσλεϊ και Ρεμπέκα Χολ ήταν παρόντες στην προβολή της ταινίας στο Odeon Leicester Square του Λονδίνου. Η πρεμιέρα στις Ηνωμένες Πολιτείες έγινε στο El Capitan Theatre στο Λος Άντζελες στις 24 Απριλίου. Η ταινία έκανε πρεμιέρα σε 46 χώρες το τριήμερο 22-24 Απριλίου, με την ευρεία κυκλοφορία στις Ηνωμένες Πολιτείες σε 4253 αίθουσες να γίνεται μια εβδομάδα αργότερα. Οι κινηματογράφοι Regal Cinemas, AMC Theatres και Carmike Cinemas έθεσαν την προπώληση εισιτηρίων σε αναμονή, δύο εβδομάδες πριν την πρεμιέρα στις Ηνωμένες Πολιτείες. Οι κινηματογράφοι βρίσκονταν σε διαφωνία με τη Disney, αφού επιθυμούσαν μεγαλύτερο μερίδιο από την πώληση εισιτηρίων από αυτό που είχαν ως τώρα, βασιζόμενο σε μεγάλο βαθμό στις προβλεπόμενες πωλήσεις που θα είχε ο *Iron Man 3* το πρώτο Σαββατοκύριακο προβολής. Ο κινηματογράφος Carmike ήταν ο πρώτος που κατέληξε σε συμφωνία με την Disney. Αργότερα δημοσιεύτηκε πως και ο κινηματογράφος Cinemark Theatres είχε σταματήσει επίσης την προπώληση εισιτηρίων και πως τα Regal Cinemas είχαν αφαιρέσει όλα τα προϊόντα προώθησης της ταινίας από τις εγκαταστάσεις τους. Στις 25 Απριλίου 2013, οι Regal, AMC και Disney τελείωσαν τη διαμάχη τους, κάτι που επέτρεψε στους κινηματογράφους να προχωρήσουν και πάλι στην προπώληση εισιτηρίων.

Οι προβολές IMAX ξεκίνησαν στις 25 Απριλίου 2013 διεθνώς και στις 3 Μαΐου στις Ηνωμένες Πολιτείες. Η ταινία προβλήθηκε σε επιλεγμένες χώρες σε μορφή 4DX, έχοντας στροβοσκοπικά φώτα, κεκλιμένα καθίσματα, άνεμο να φυσάει και ομίχλη και εφέ οσμών. Στην Ιαπωνία, με την κυκλοφορία της ταινίας, η τεχνολογία άνοιξε την πρώτη της αίθουσα 4DX στο Korona World Theatre στην πόλη Ναγκόγια. Η ταινία *Iron Man 3* αποτελεί την πρώτη ταινία της Δεύτερης Φάσης του MCU.

### Home media
Ο *Iron Man 3* κυκλοφόρησε από την Walt Disney Studios Home Entertainment σε ψηφιακή μορφή για λήψη στις 3 Σεπτεμβρίου 2013. Έπειτα, ακολούθησε η κυκλοφορία σε Blu-ray, 3D Bly-ray, DVD, ψηφιακό αντίγραφο και βίντεο κατά παραγγελία (video on demand) στις 24 Σεπτεμβρίου 2013. Η κυκλοφορία home video περιλαμβάνει και την ταινία μικρού μήκους της Marvel (One-Shot) *[[Agent Carter (ταινία)|Agent Carter]]* με πρωταγωνίστρια την Χέιλι Άτγουελ στον ρόλο της Πέγκι Κάρτερ από την ταινία *[[Ο Πρώτος Εκδικητής: Captain America]]*.

Ο *Iron Man 3* έκανε το ντεμπούτο του φτάνοντας στην κορυφή των πωλήσεων σε DVD και Blu-ray στις Ηνωμένες Πολιτείες, ενώ βρέθηκε στη δεύτερη θέση των ενοικιάσεων, πίσω από την ταινία *[[Παγκόσμιος Πόλεμος Ζ]]*. Είχε έσοδα περισσότερα από $82 εκατομμύρια από τις πωλήσεις home media στις Ηνωμένες Πολιτείες.

Η ταινία συμπεριλήφθηκε επίσης σε ένα πακέτο 13 δίσκων με τον τίτλο «Κινηματογραφικό Σύμπαν της Marvel: Η Συλλογή της Δεύτερης Φάσης», το οποίο περιείχε όλες τις ταινίες της δεύτερης φάσης από το κινηματογραφικό σύμπαν της Marvel. Κυκλοφόρησε στις 8 Δεκεμβρίου 2015.

## Υποδοχή
### Box office
Ο *Iron Man 3* είχε έσοδα $409 εκατομμύρια στη Βόρεια Αμερική και $805.8 εκατομμύρια σε άλλες χώρες, φτάνοντας συνολικά τα $1.215 δισεκατομμύρια παγκοσμίως, ξεπερνώντας και τις δύο προηγούμενες ταινίες *Iron Man* μαζί. Παγκοσμίως, έγινε η πέμπτη ταινία με τις περισσότερες εισπράξεις, η δεύτερη ταινία με τις περισσότερες εισπράξεις για το 2013, η δεύτερη ταινία του MCU με τις περισσότερες εισπράξεις (πίσω από τους *[[Οι Εκδικητές (ταινία, 2012)|Εκδικητές]]*) και η ταινία με τις περισσότερες εισπράξεις της σειράς ταινιών *Iron Man*, καθώς και η τέταρτη ταινία με τις περισσότερες εισπράξεις που είναι βασισμένη σε κόμικ και υπερήρωες. Πέτυχε το έκτο μεγαλύτερο άνοιγμα Σαββατοκύριακου παγκοσμίως με $372.5 εκατομμύρια. Το Σαββατοκύριακο 3-5 Μαΐου 2013, η ταινία απέκτησε το ρεκόρ με τις περισσότερες εισπράξεις σε IMAX παγκοσμίως με $28.6 εκατομμύρια. Την 23η μέρα προβολής στις αίθουσες, ο *Iron Man 3* έγινε η έκτη ταινία της Disney και η 16η συνολικά που έφτασε το $1 δισεκατομμύριο. Είναι η πρώτη ταινία *Iron Man* που είχε έσοδα πάνω από $1 δισεκατομμύριο κι έγινε η δεύτερη ταινία της Marvel που το πέτυχε αυτό μετά τους *Εκδικητές* και η τέταρτη που έφτασε σε αυτό το σημείο το γρηγορότερο. Ως μέρος της συμφωνίας διανομής που έκανε το 2010 η Disney με την Paramount Pictures, η Paramount έλαβε το 9% των εισπράξεων του *Iron Man 3*. Βάζοντας μαζί όλα τα έσοδα και τα έξοδα της ταινίας, το *Deadline Hollywood* υπολόγισε το διαδικτυακό κέρδος της ταινίας να είναι $391.8 εκατομμύρια.

Μέχρι το τέλος της πρώτης μέρας προβολής, ο *Iron Man 3* είχε έσοδα $68.9 εκατομμύρια (συμπεριλαμβανομένα και τα $15.6 εκατομμύρια από τις μεταμεσονύχτιες προβολές της Πέμπτης), πετυχαίνοντας το δέκατο έβδομο μεγαλύτερο άνοιγμα μιας μέρας. Μέχρι το τέλος του πρώτου Σαββατοκύριακου προβολής, η ταινία έφτασε τα $174.1 εκατομμύρια έσοδα, κάνοντάς την τη δεύτερη ταινία με το μεγαλύτερο άνοιγμα Σαββατοκύριακου όλων των εποχών (πίσω από τους *Εκδικητές*). Από το κοινό που παρακολούθησε την παράσταση το πρώτο Σαββατοκύριακο, το 55% ήταν πάνω από 25 χρονών και το 61% άντρες, ενώ μόνο το 45% των εσόδων προερχόταν από τις 3D προβολές. Τα έσοδα του πρώτου Σαββατοκύριακου από τις προβολές IMAX έφτασαν τα $16.5 εκατομμύρια. Ήταν στην κορυφή του box office για δύο συναπτά Σαββατοκύριακα και πέτυχε να φτάσει στην τέταρτη θέση της λίστας ταινιών με τα περισσότερα έσοδα κατά τη διάρκεια του δεύτερου Σαββατοκύριακου προβολής με $72.5 εκατομμύρια.

Η ταινία κέρδισε $13.2 εκατομμύρια την πρώτη μέρα προβολής (Τετάρτη, 24 Απριλίου 2013) από 12 χώρες. Μέχρι την Κυριακή, 28 Απριλίου, είχε έσοδα από τις πέντε πρώτες μέρες προβολής $198.4 εκατομμύρια από 42 χώρες. Τα έσοδα της ταινίας για το πρώτο Σαββατοκύριακο προβολής περιλαμβάνουν και τα $7.1 εκατομμύρια από τις προβολές σε IMAX. Έθεσε ρεκόρ ανοίγματος στις Φιλιππίνες (ξεπεράστηκε από την ταινία *[[Άνθρωπος από ατσάλι]]*), στην Ταϊβάν, στη Σιγκαπούρη, στο Βιετνάμ, στη Μαλαισία, στην Κίνα, στην Ουκρανία,, στη Ρωσία και ΚΑΚ, ρεκόρ μιας ημέρας και πρώτης μέρας προβολής σε Ταϊλάνδη και Νότια Αφρική, καθώς επίσης και ρεκόρ μιας ημέρας στο Χονγκ Κονγκ. Έκανε επίσης το δεύτερο μεγαλύτερο άνοιγμα σε Αργεντινή (πίσω από την ταινία *[[Ο Χάρι Πότερ και οι Κλήροι του Θανάτου - Μέρος 2]]*). Η ταινία έκανε ρεκόρ ανοίγματος Σαββατοκύριακου στην περιοχή της Ασίας Ειρηνικού, στη Λατινική Αμερική και σε ανεξάρτητες χώρες συμπεριλαμβανομένων των Αργεντινής (ξεπεράστηκε πρώτα από την ταινία *[[Μαχητές των Δρόμων 6]]*), Ισημερινού, Χονγκ Κονγκ, Ινδονησίας, Βιετνάμ, Ταϊβάν, Φιλιππίνων, Μαλαισίας, Σιγκαπούρης, Ταϊλάνδης, Νότιας Αφρικής και Ηνωμένων Αραβικών Εμιράτων. Πέτυχε επίσης το δεύτερο μεγαλύτερο άνοιγμα Σαββατοκύριακου σε Μεξικό, Βραζιλία και Ρωσία και ΚΑΚ. Στην Ινδία είχε το δεύτερο καλύτερο άνοιγμα Σαββατοκύριακου για Χολιγουντιανή ταινία μετά την ταινία *[[The Amazing Spider-Man (ταινία)|The Amazing Spider-Man]]*. Για προβολές IMAX τέθηκαν ρεκόρ ανοίγματος Σαββατοκύριακου σε Ταϊβάν, Ολλανδία, Βραζιλία και Φιλιππίνες. Αποτελεί τη μεγαλύτερη εισπρακτική ταινία σε Ινδονησία, Μαλαισία και Βιετνάμ και τη δεύτερη μεγαλύτερη εισπρακτική ταινία σε Σιγκαπούρη και Φιλιππίνες (πίσω από τους *Εκδικητές*). Εκτός Βορείου Αμερικής ήταν στην κορυφή του box office για τρία συνεχόμενα Σαββατοκύριακα.

Στην Κίνα, όπου έλαβε χώρα μέρος της παραγωγής, η ταινία έκανε ρεκόρ μεταμεσονύκτιων προβολών με $2.1 εκατομμύρια, καθώς επίσης και ρεκόρ μίας ημέρας και ανοίγματος με $21.5 εκατομμύρια (πρώτη μέρα προβολής). Μέχρι την πρώτη Κυριακή προβολής, η ταινία είχε συνολικά έσοδα $64.1 εκατομμύρια, κάνοντας το άνοιγμα στην Κίνα το μεγαλύτερο για την ταινία, ακολουθούμενο από αυτά των Ρωσίας και ΚΑΚ με $23.1 εκατομμύρια και των Ηνωμένου Βασιλείου, Ιρλανδίας και Μάλτας με $21.2 εκατομμύρια. Με τα συνολικά έσοδα να φτάνουν τα $124 εκατομμύρια, ήταν η Αμερικανική ταινία με τις περισσότερες εισπράξεις στην Κίνα για το 2013 και η αγορά με τις περισσότερες εισπράξεις μετά τη Βόρεια Αμερική, ακολουθούμενες από τις αγορές των Νότιας Κορέα ($64.2 εκατομμύρια) και Ηνωμένου Βασιλείου, Ιρλανδίας και Μάλτας ($57.1 εκατομμύρια).

### Κριτικές
Η σελίδα συλλογής κριτικών Rotten Tomatoes δίνει στην ταινία ποσοστό αποδοχής 79% βασισμένο σε 314 κριτικές. Στο τμήμα ομοφωνίας διαβάζουμε: «Με τη βοήθεια του χαρισματικού της πρωταγωνιστή, κάποιων εντυπωσιακών σκηνών δράσης και μερικών ακόμα εκπλήξεων, η ταινία *Iron Man 3* είναι μια έξυπνη, διασκεδαστική περιπέτεια και μια δυνατή προσθήκη στην ταινιοθήκη της Marvel». Η σελίδα συλλογής κριτικών Metacritic έδωσε στην ταινία 62/100 βασισμένη σε 44 κριτικές, με την ένδειξη «γενικά ευνοϊκές κριτικές». Η ψηφοφορία κοινού στο CinemaScore έδωσε στην ταινία έναν μέσο βαθμό «A» σε μια κλίμακα από A+ μέχρι F, τον ίδιο βαθμό που είχαν και οι δύο προηγούμενες ταινίες *Iron Man*.

Στην κριτική του για το περιοδικό *[[The Hollywood Reporter]]*, ο Τοντ ΜακΚάρθι είπε: «Έπειτα από την τελευταία του ταινία το 2010 όπου παραλίγο να τρακάρει και να καεί, ο Iron Man επιστρέφει ανανεωμένος κι έτοιμος για δράση σε αυτή την πνευματική τρίτη ταινία ... [η οποία] επωφελείται αφάνταστα από το ανεπανάληπτο και γρήγορο χιούμορ του συν-σεναριογράφου και σκηνοθέτη Σέιν Μπλακ». Αποκαλώντας την ταινία «πιο σκοτεινή και πιο σοβαρή από τις δύο προηγούμενες», ο Κένεθ Τουράν από την εφημερίδα *[[Los Angeles Times]]* έδωσε εύσημα στον Μπλακ «που άλλαξε αυτόν τον τόνο του αξίας πάνω από δισεκατομμυρίου franchise προς το καλύτερο, ενώ κράτησε τον ίδιο ηθοποιό ως Τόνι Σταρκ. ... Υπάρχει επίσης και λίγο από το σήμα κατατεθέν χιούμορ και συμπεριφορά του Μπλακ στην ταινία, σε πράγματα όπως η άχρηστη αναφορά στην κλασική ταινία επιστημονικής φαντασίας *[[Ο Επαναστάτης της Νύχτας]]* και ένας αστείος χαρακτήρας ο οποίος έχει κάνει τατουάζ στο χέρι του τον Τόνι Σταρκ. Ο Μπλακ και η παρέα του δίνουν όλα όσα διαθέτουν στο κοινό και, παρόλο που το αποτέλεσμα δε δουλεύει πάντα, η πλειοψηφία αυτού πετυχαίνει τον σκοπό του και η προσπάθεια του [Μπλακ] να είναι διαφορετικός και να δημιουργήσει απρόσμενες εξελίξεις πάντα εκτιμάται». Ο Ράφερ Γκουζμάν από την εφημερίδα *Newsday* χαρακτήρισε τον Iron Man ως «τον αντι-Μπάτμαν, γεμάτος ενθουσιασμό και με καυστικά σχόλια όλη την ώρα. Είναι επίσης, ξαφνικά, περισσότερο φιλικός προς την οικογένεια. Κάποιες από τις καλύτερες στιγμές της ταινίας είναι αυτές που ο Σταρκ μοιράζεται με τον μικρό Χάρλεϊ (Τάι Σίμπκινς), ο οποίος χλευάζει το δέσιμο της σχέσης πατέρα-γιου που αναπτύσσουν ενώ προσποιείται πως συμβαίνει». Το περιοδικό *Psychology Today* συμπέρανε πως η ταινία παρουσίασε με ακρίβεια τα συμπτώματα της διαταραχής μετατραυματικού στρες που έχει ο Τόνι Σταρκ. Ο Μάικλ Αρμπάιτερ από τη σελίδα *Hollywood.com* επαίνεσε την ταινία ως «την πρώτη αληθινή ταινία δράσης-κωμωδία της Marvel», σχολιάζοντας πως «η συντροφιά του Τόνι με τον προέφηβο ιδιοφυΐα στην τεχνολογία Χάρλεϊ Κίνερ είναι μία γιγαντιαία στιγμή υπερήρωα/ξεκαρδιστική 90s συμμαχία με παιδί (ακόμα και το όνομα του παιδιού είναι *Χάρλεϊ Κίνερ* ... υπάρχει κάτι πιο 90s συμμαχία με παιδί στο άκουσμα αυτού;)».

Ο Νικ Ντε Σεμλίεν του Βρετανικού κινηματογραφικού περιοδικού *[[Empire (κινηματογραφικό περιοδικό)|Empire]]* είχε επικρίσεις για την ταινία, παρά το ότι τη βαθμολόγησε με 4/5. Βρίσκοντάς την «αιχμηρή με εξυπνάδα, θάρρος, καρδιά και εκρηκτικά στολίδια», είπε πως οι κακοί «υπερστρατιώτες που μπορούν να αναγεννήσουν μέρη του σώματός τους και να επιβιώσουν από εκπληκτικές ζημιές είναι ενδιαφέρον οπτικά ... αλλά το κίνητρό τους είναι σκοτεινό και μη πειστικό». Παρομοίως, ο Τζόσουα Ρόθκοπφ από το περιοδικό *Time Out* της Νέας Υόρκης έδωσε στην ταινία 3/5 λέγοντας: «Ο Μπλακ ανέβασε μαζικά τη λεκτική πυγμαχία και κράτησε την ευρεία εφευρετικότητα του κόμικ κατά νου. ... Οι πιο εκπληκτικές εκπλήξεις του Μπλακ έχουν τις ρίζες τους στη φήμη που απέκτησε τη δεκαετία του 1980 για την αναθεώρηση χαρακτήρων και είναι απλά πολύ καλή για να την καταστρέψει εδώ». Αλλά, έθεσε το ερώτημα: «Γιατί, στο τέλος, καταλήξαμε στην αποβάθρα - στο σκοτάδι - για μια από αυτές τις κλιμακώσεις που περιέχουν αιωρούμενους ναυτιλιακούς γερανούς; Η ενέργεια της ταινίας αιμορραγεί· είναι σαν οι παραγωγοί να φοβόντουσαν πως το κοινό θα αντιδρούσε πως δεν υπήρχε *αρκετή* ψηφιακή μη πραγματικότητα».

Αντιδρώντας πιο αρνητικά, ο Στίβεν Γουίτι από την εφημερίδα *The Star-Ledger* βρήκε την ταινία «μελαγχολικά απολαυστική» για τα οπτικά εφέ αλλά είπε: «Υπάρχει κάτι κενό σχετικά με την ταινία. Όπως οι στολές του Τόνι, είναι λαμπερή και γυαλισμένη. Αλλά αυτή τη φορά, δεν υπάρχει κανείς μέσα ... Αυτή η ταινία δεν έχει ούτε τον συναισθηματισμό της πρώτης ούτε τους φανταχτερούς κακούς της δεύτερης ... Η σχέση του Τόνι με την κοπέλα του, Πέπερ Ποτς, βρίσκεται σε κίνδυνο για ανεξήγητο λόγο - και έπειτα απλά διορθώνεται. Ένα υποθετικά χαριτωμένο παιδί που λειτουργεί ως συνεργός - ένα πραγματικό σημάδι συγγραφικής απόγνωσης - εμφανίζεται, και μετά εξαφανίζεται». Ο Μάικλ Φίλιπς από την εφημερίδα *Chicago Tribune* το επανέλαβε αυτό λέγοντας: «σε μια χαρούμενη κυνική προσπάθεια για το προεφηβικό κοινό (πολύ μικρό ηλικιακά για τη βία του *Iron Man 3* θα έλεγα), ένα 8χρονο παιδί (Τάι Σίμπκινς) που δέχεται μπούλινγκ γίνεται φίλος και συνεργός του Σταρκ - κάποιες φορές και ο σωτήρας του ... Ο Σταρκ δεν χρειάζεται πλέον να είναι μέσα στη στολή του Iron Man. Είναι σε θέση να ενεργεί ως Iron Man τηλεκατευθύνοντας τις στολές όταν αυτό είναι απαραίτητο. Κάπως έτσι είναι επίσης και η ταινία. Είναι ένα ευπρεπές blockbuster με υπερήρωες, αλλά περισσότερο τηλεκατευθυνόμενο και αόριστα μεταχειρισμένο. Σε αυτό το σημείο, ακόμα και με τις αναλαμπές χιούμορ του Μπλακ, τα μηχανήματα λίγο ή πολύ φροντίζονται από μόνα τους, προσφέροντας χονδρικά το μισό από το πρόσχαρο πνεύμα και την απόλαυση της πρώτης ταινίας *Iron Man*».

### Βραβεία & υποψηφιότητες

## Θέματα και ανάλυση
Η ταινία *Iron Man 3* επικεντρώνεται στη σύγχρονη εξωτερική πολιτική των Ηνωμένων Πολιτειών και τις συνέπειες αυτής. Όπως και η πρώτη ταινία *Iron Man*, αφορά το στρατιωτικό–βιομηχανικό σύμπλεγμα των ΗΠΑ. Ο βασικός ανταγωνιστής, ο Κίλιαν, προσπαθεί να καταλάβει την κυβέρνηση της χώρας και να επωφεληθεί από τον πόλεμο κατά της τρομοκρατίας, χρησιμοποιώντας ως αντιπερισπασμό έναν ηθοποιό που παρουσιάζεται ως κακός, τον Mandarin. Η υποτιθέμενη διαφαινόμενη απειλή αποσπά την προσοχή του κόσμου από τις ενέργειες του Κίλιαν, ενώ η αφήγηση της διαρκούς απειλής κάνει και τον πόλεμο κερδοφόρο. Χρησιμοποιώντας τον Σταρκ ως μεταφορά της αμερικανικής κοινωνίας, η Τσάρλι Τζέιν Άντρες από την ιστοσελίδα *Gizmodo* σημειώνει πως η ταινία διαφέρει στο πώς απεικονίζει τη χώρα σε σχέση με τις δύο προηγούμενες ταινίες της τριλογίας· ενώ οι προηγούμενες είχαν να κάνουν με την ενοχή  της καταστροφής περιοχών ξένων χωρών, η τρίτη ταινία έχει να κάνει με το αίσθημα της αδυναμίας, στο ότι μια αξιόπιστη, πλούσια και ατομικιστική διασημότητα όπως ο Σταρκ δεν μπορεί να βρει έναν ισχυρό τρομοκράτη όπως ο Mandarin.

Ο Mandarin, ένας κεκαλυμμένος αντίπαλος ο οποίος ουσιαστικά δεν είναι απειλητικός, αντιπροσωπεύει την ξενοφοβική εικόνα που έχουν οι Αμερικανοί προς τους πολίτες της Μέσης Ανατολής και το πώς κάποιος μπορεί να εκμεταλλευτεί αυτό τον φόβο για να δημιουργήσει και να περάσει επιβλαβείς πολιτικές. Τα χαρακτηριστικά που φέρει ο Mandarin είναι αυτά που αναμένονται από τον κόσμο για έναν τρομοκράτη, όπως το μεγάλο γένι, τα στρατιωτικά παντελόνια και τα σχόλια που κάνει στα μέσα με τα οποία καταδικάζει τις ΗΠΑ. Η ανατροπή πως ο Mandarin είναι ουσιαστικά απατεώνας παίζει επίσης με την ευρετική διαθεσιμότητα του κοινού, κάνοντάς τους να σκεφτούν αν κάποιος αποτελεί ή όχι κίνδυνο.

Η ταινία *Iron Man 3* αποτελεί μέρος μίας τάσης, στην εποχή μετά την 11η Σεπτεμβρίου, ταινιών με υπερήρωες που αποτελούνται από ευάλωτους, αδύναμους υπερήρωες και περίπλοκους ανταγωνιστές με ρεαλιστικά κίνητρα. Ο ψυχολόγος και συγγραφέας Δρ. Τράβις Λάνγκλεϊ, θεωρεί πως ο Σταρκ πληροί όλα τα κριτήρια του Διαγνωστικού και Στατιστικού Εγχειριδίου Ψυχικών Διαταραχών για τη διαταραχή μετατραυματικού στρες και, όπως οι άνθρωποι που πάσχουν από μετατραυματικό στρες στην πραγματική ζωή, αρνείται πως πάσχει από αυτό. Ο Σταρκ έχει τα συμπτώματα της διαταραχής, όπως κρίσεις πανικού, υπερεπαγρύπνηση, συχνούς εφιάλτες και την αδυναμία να βρίσκεται ανάμεσα σε πολύ κόσμο, μια εικόνα που αποκλίνει από τις περισσότερες απεικονίσεις όχι μόνο υπερηρώων, αλλά και ισχυρών αντρών γενικά, όταν δεν είναι τραυματισμένοι από επικίνδυνες καταστάσεις που βίωσαν.

## Μέλλον
### Πιθανή συνέχεια
Τον Μάρτιο του 2013, ο Μπλακ δήλωσε πως το πρώτο συμβόλαιο του Ντάουνι με τα Marvel Studios, το οποίο είχε λήξει μετά την κυκλοφορία του *Iron Man 3*, μπορεί να επεκτεινόταν έτσι ώστε ο ηθοποιός να μπορεί να εμφανιστεί σε μια δεύτερη ταινία *Εκδικητών* και τουλάχιστον ακόμα μία ταινία *Iron Man*. Είπε: «Υπήρχε μεγάλη συζήτηση σχετικά με αυτό: 'Είναι η τελευταία *Iron Man* ταινία για τον Ρόμπερτ;' Κάτι μου λέει πως δεν θα είναι και θα τον δούμε σε μια τέταρτη ή πέμπτη ταινία». Τον Απρίλιο του 2013, ο Τσιντλ δήλωσε πως ο *Iron Man 3* θα μπορούσε να είναι η τελευταία ταινία της σειράς λέγοντας: «Η πόρτα παραμένει πάντα ανοικτή σε τέτοιου είδους ταινίες, ειδικά όταν πάνε τόσο καλά εισπρακτικά. Γνωρίζω πως υπήρχε η συζήτηση να κάνουμε σίγουρα αυτή σωστά και αν δούλευε, θα μπορούσε να είναι η τελευταία. Υπάρχει χώρος για να γίνουν περισσότερα με αυτούς τους χαρακτήρες. Φτάνουμε σε ένα γλυκό σημείο με τον Τόνι και τον Ρόουντι, έτσι κι αλλιώς». Τον Σεπτέμβριο του 2014, σχετικά με μια τέταρτη ταινία, ο Ντάουνι είπε: «Δεν υπάρχει κάποια στα σχέδια ... Όχι, δεν υπάρχει κάποιο πλάνο για τέταρτο *Iron Man*». Τον Απρίλιο του 2016, ο Ντάουνι δήλωσε πως είναι ανοικτός στο να επαναλάβει τον ρόλο του σε μια πιθανή τέταρτη *Iron Man* ταινία. Μετά τον θάνατο του Τόνι Σταρκ στην ταινία *[[Εκδικητές: Η Τελευταία Πράξη]]* (2019), ο συν-σεναριογράφος Στίβεν ΜακΦίλι είπε: «Θα είχατε ήδη την ταινία *Iron Man 4* αν επρόκειτο για άλλα στούντιο», παρατηρώντας πως το να σκοτώσει η Marvel τον χαρακτήρα αποτελούσε μία τολμηρή κίνηση. Τον Ιανουάριο του 2020, όταν ρωτήθηκε αν θα επαναλάμβανε τον ρόλο του ως Iron Man, ο Ντάουνι σημείωσε: «Ναι, τα πάντα μπορούν να συμβούν... Όσον με αφορά, έχω κρεμάσει τα παπούτσια μου και είμαι εντάξει στο να το αφήσω πίσω... Είναι δύσκολο να το κάνεις».

### Marvel One-Shot

Τον Φεβρουάριο του 2014, η Marvel κυκλοφόρησε την ταινία μικρού μήκους (One-Shot) *All Hail the King* μαζί με τα home media της ταινίας *[[Thor 2: Σκοτεινός Κόσμος]]*, στην οποία πρωταγωνιστεί ο Μπεν Κίνγκσλεϊ, επαναλαμβάνοντας τον ρόλο του ως Τρέβορ Σλάτερι. Στην ταινία συνεχίζεται η ιστορία του Σλάτερι από το τέλος της ταινίας, αποκαλύπτοντας πως ένας «αληθινός» Mandarin υπάρχει όντως μέσα στο MCU.

## Σημειώσεις

## Παραπομπές


## Δείτε επίσης

* Κατάλογος χριστουγεννιάτικων ταινιών

## Εξωτερικοί σύνδεσμοι

* Επίσημη ιστοσελίδα
* Iron Man 3 στο IMDb
* Iron Man 3 στο Disney+

Κατηγορία:Αμερικανικές ταινίες της δεκαετίας 2010
Κατηγορία:Ταινίες του 2013
Κατηγορία:Ταινίες βασισμένες σε κόμικς της Marvel
Κατηγορία:Αμερικανικές θρίλερ ταινίες δράσης
Κατηγορία:Αμερικανικές ταινίες δράσης - επιστημονικής φαντασίας
Κατηγορία:Περιπέτεια επιστημονικής φαντασίας (ταινίες)
Κατηγορία:Ταινίες γυρισμένες στην Κίνα
Κατηγορία:Ταινίες γυρισμένες στη Βόρεια Καρολίνα
Κατηγορία:Ταινίες γυρισμένες στο Λος Άντζελες
Κατηγορία:Ταινίες γυρισμένες στο Μαϊάμι
Κατηγορία:Αμερικανικές 3D ταινίες
Κατηγορία:Ταινίες με θέμα τη διαταραχή μετατραυματικού στρες
Κατηγορία:Ταινίες της Δεύτερης Φάσης του Κινηματογραφικού Σύμπαντος της Marvel
Κατηγορία:Iron Man (σειρά ταινιών)
Κατηγορία:Ταινίες IMAX
Κατηγορία:Αμερικανικές ταινίες με υπερήρωες
Κατηγορία:Ταινίες της Marvel Studios
Κατηγορία:Ταινίες σε παραγωγή Κέβιν Φάιγκι
Κατηγορία:Περιπετειώδεις ταινίες με υπερήρωες